एनीमिया से पीड़ित बोउ समनांग ने बारिश में भीगते हुए पूरी की 5000 मीटर की रेस
Southeast Asian Games 2023 - Who Is Bou Samnang ? Cambodian female runner suffering from anaemia. साउथ ईस्ट एशियन गेम्स में एनीमिया से पीड़ित कंबोडिया की महिला धावक बू समनांग ने बारिश में भीग कर 5000 मीटर दौड़ को पूरा किया। बारिश शुरू होने के बावजूद वह ट्रैक पर 90 सेकेंड तक अकेली दौड़ती रही और अपनी दौड़ को पूरा किया
साउथ ईस्ट एशियन गेम्स में एनीमिया से पीड़ित कंबोडिया की महिला धावक बोउ समनांग ने बारिश में भीग कर 5000 मीटर दौड़ को पूरा किया। बारिश शुरू होने के बावजूद वह ट्रैक पर 90 सेकेंड तक अकेली दौड़ती रही और अपनी दौड़ को पूरा किया। जिसका वीडियो सोशल मीडिया पर वायरल हो रहा है।
सभी लोग कंबोडिया की इस महिला धावक के जज्बे की तारीफ कर रहे हैं। इंटरनेशनल ओलिंपिक कमेटी (IOC) की ऑफिशियल वेबसाइट पर समनांग का इंटरव्यू 16 मई को जारी होने के बाद उनका वीडियो वायरल हुआ।
साउथ ईस्ट एशियन गेम्स 5 से 17 मई तक कंबोडिया में हुए। 8 मई को विमेंस के 5000 मीटर दौड़ का आखिरी इवेंट था। सभी एथलीटों के दौड़ पूरा करने से पहले ही बारिश शुरू हो गई। जब ट्रैक पर कंबोडिया की बोउ समनांग अकेली थीं और वे दौड़ अभी पूरा नहीं कर पाई थीं, तब भी बारिश हो रही थी। समनांग ने बारिश में भीगते हुए ही दौड़ को पूरा किया। इस दौरान लोग ताली बजाकर उनकी हौसला अफजाई करते रहे। पहले स्थान पर रहने वाली एथलीट ने 6 मिनट पहले ही दौड़ को पूरा कर लिया था।
बोउ समनांग ने olympics.com से बात करते हुए बताया- मैं एनीमिया से पीड़ित हूं। इवेंट के दिन तबीयत भी खराब थी। ऐसे में मैं धीरे-धीरे दौड़ रही थी। मैं दौड़ को पूरा करना चाहती थी। इवेंट शुरू होने से पहले मुझे अंदाजा था कि शायद दौड़ पूरा करने से पहले बारिश शुरू हो जाएगी। पर मैंने तय कर रखा था कि दौड़ को पूरा करूंगी। मैं कंबोडिया का प्रतिनिधित्व कर रही थी। स्टेडियम में लोगों का पूरा साथ मिल रहा था। इसलिए बारिश होने के बावजूद मैंने दौड़ पूरी की। मेरे पास दौड़ को बीच में छोड़ने की स्वतंत्रता थी। पर मैंने ऐसा नहीं किया। मैं नहीं चाहती थी कि जो लोग इसे देखने आए हैं उन्हें निराश करूं। जब उनका साथ मिला तो मैंने दौड़ को पूरा किया।
सोशल मीडिया पर लोग सोमनांग को असली चैंपियन बता रहे हैं
वीडियो वायरल होने के बाद लोग बोउ ​​​​​​सोमनांग को सोशल मीडिया पर असली चैंपियन बता रहे हैं। एक यूजर ने लिखा कि सही मायने में इस इवेंट को आपने जीता। आप ही असली चैंपियन हो। एक अन्य यूजर ने लिखा- भले ही आप मेडल नहीं जीत सकीं, पर अपना सर्वश्रेष्ठ देने वाली एथलीट हैं। जिसे कोई कम नहीं कर सकता।
कंबोडिया के प्रधानमंत्री ने दिया इनाम
कंबोडिया के प्रधानमंत्री हुन सेन ने बोउ सोमनांग के जज्बे को सलाम करते हुए 10 हजार डॉलर (8,25,887 रुपए) इनाम में दिए। उन्होंने कहा कि मेरी पत्नी बोउ सोमनांग से काफी प्रभावित हुईं। यह इनाम उनकी ओर से है।